Diari Oficial de la Generalitat Valenciana


Sumari del DOGV 3513, del 09-06-1999 (1999/5403)

REIAL DECRET 848/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria d'instal·lacions radioactives de segona i tercera categories.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/rd/1999/05/21/848/dof/vci/html**

### Dades del document

Número de DOGV
:   3513

Data del DOGV
:   09-06-1999

Secció del DOGV
:   I. DISPOSICIONS GENERALS

Número del document
:   1999/5403


Data del document
:   21-05-1999

Organisme emissor
:   Ministeri d'Administracions Públiques

Tipus de document
:   Reial decret

Descriptors 

:   * descentralització
    * legislació
    * matèria radioactiva
    * competència administrativa

REIAL DECRET 848/1999, de 21 de maig, sobre traspàs de funcions i serveis de l'administració de l'Estat a la Comunitat Valenciana en matèria d'instal·lacions radioactives de segona i tercera categories. [1999/S5403]
  
La Constitució Espanyola en l'article 149.1.13, 22 i 25, reserva a l'Estat la competència exclusiva sobre les bases i coordinació de la planificació general de l'activitat econòmica; l'autorització de les instal·lacions elèctriques quan el seu aprofitament afecte a una altra comunitat autònoma o el transport d'energia traspasse el seu àmbit territorial, i sobre les bases del règim miner i energètic.
  
Per la seua banda, l'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per Llei Orgànica 5/1994, de 24 de març, disposa en l'article 34.1.2 que, d'acord amb les bases i l'ordenació de l'activitat econòmica general i la política monetària de l'Estat, correspon a la Generalitat Valenciana, en els termes que disposen els articles 38 i 131 i en l'article 149.1.11 i 13 de la Constitució, la competència exclusiva en matèria d'indústria, sense perjudici del que determinen les normes de l'Estat per raons de seguretat, sanitàries o d'interés general i les normes relacionades amb les indústries que estiguen subjectes a la legislació de mines, hidrocarburs i energia nuclear.
  
El Reial Decret 4.015/1982, de 29 de desembre, determina les normes i el procediment al qual s'han d'ajustar els traspassos de funcions i serveis de l'Estat a la Comunitat Valenciana.
  
De conformitat amb el que disposa el Reial Decret esmentat, que també regula el funcionament de la Comissió Mixta de Transferències prevista en la disposició transitòria quarta de l'Estatut d'Autonomia de la Comunitat Valenciana, aquesta Comissió va adoptar, en la reunió del dia 21 d'abril de 1999, l'acord oportú la virtualitat pràctica del qual exigeix l'aprovació del govern mitjançant reial decret.
  
Per tant, en compliment del que disposa la disposició transitòria quarta de l'Estatut d'Autonomia de la Comunitat Valenciana, a proposta del ministre d'Administracions Públiques, i amb la deliberació prèvia del Consell de Ministres en la reunió del dia 21 de maig de 1999,
  
DECRETE
  
Article 1
  
S'aprova l'Acord de la Comissió Mixta de transferències prevista en la disposició transitòria quarta de l'Estatut d'Autonomia de la Comunitat Valenciana, pel qual es concreten les funcions i serveis de l'administració de l'estat que han de ser objecte de traspàs a la Comunitat Valenciana en matèria d'instal·lacions radioactives de segona i tercera categories, adoptat pel ple d'aquesta Comissió en sessió del dia 21 d'abril de 1999, i que es transcriu com a annex a aquest reial decret.
  
Article 2
  
En conseqüència, queden traspassats a la Comunitat Valenciana les funcions i serveis, i també els crèdits pressupostaris que es relacionen en l'esmentat acord de la Comissió Mixta, en els termes que allí s'especifiquen.
  
Article 3
  
El traspàs a què es refereix aquest Reial Decret serà efectiu a partir del dia assenyalat en l'acord de l'esmentada Comissió Mixta, sense perjudici que el Ministeri d'Indústria i Energia produesca, fins a l'entrada en vigor d'aquest reial decret, si s'escau, els actes administratius necessaris per al manteniment dels serveis en aquest règim i nivell de funcionament que tingueren en el moment de l'adopció de l'acord.
  
Article 4
  
Els crèdits pressupostaris que es determinen, de conformitat amb la relació número 1 de l'annex, seran donats de baixa en els corresponents conceptes pressupostaris i transferits pel Ministeri d'Economia i Hisenda als conceptes habilitats en la Secció 32 dels Pressupostos Generals de l'Estat, destinats a finançar el cost dels serveis assumits per les comunitats autònomes, una vegada es trameten al departament esmentat, per part del Ministeri d'Indústria i Energia, els respectius certificats de retenció de crèdit, per a donar compliment al que disposa la normativa vigent sobre Pressupostos Generals de l'Estat.
  
Disposició final única
  
Aquest Reial Decret entrarà en vigor l'endemà de la publicació en el Boletín Oficial del Estado.
  
Madrid, 21 de maig de 1999
  
JUAN CARLOS R.
  
El ministre d'Administracions Públiques,
  
ÁNGEL ACEBES PANIAGUA.
  
Annex
  
La senyora Rosa Rodríguez Pascual i la senyora Catalina Escuín Palop, secretàries de la Comissió Mixta prevista en la disposició transitòria quarta de l'Estatut d'Autonomia de la Comunitat Valenciana, certifiquen:
  
Que en el Ple de la Comissió Mixta de Transferències, celebrat el dia 21 d'abril de 1999, es va adoptar un acord sobre traspàs de les funcions i serveis de l'administració de l'Estat a la a la Comunitat Valenciana en matèria d'instal·lacions radioactives de segona i tercera categories, en els termes que tot seguit s'expressen:
  
A) Referència a normes constitucionals i estatutàries i legals en les quals s'empara el traspàs.
  
L'article 149.1.13, 22 i 25 de la Constitució estableix que l'Estat té la competència exclusiva sobre les bases i coordinació de la planificació general de l'activitat econòmica; l'autorització de les instal·lacions elèctriques quan el seu aprofitament afecte a una altra comunitat autònoma o el transport d'energia traspasse el seu àmbit territorial; i sobre les bases del règim miner i energètic.
  
Altrament, L'Estatut d'Autonomia de la Comunitat Valenciana, aprovat per Llei Orgànica 5/1982, d'1 de juliol, i reformat per la Llei Orgànica 5/1994, de 24 de març, estableix en l'article 34.1.2 que, d'acord amb les bases i l'ordenació de l'activitat econòmica general i la política monetària de l'Estat, correspon a la Generalitat Valenciana, en els termes que disposen els articles 38 i 131 i l'article 149 de la Constitució, la competència exclusiva en matèria d'indústria, sense perjudici dels que determinen les normes de l'Estat per raons de seguretat, sanitàries o d'interés general i les normes relacionades amb les indústries que estiguen subjectes a la legislació de mines, hidrocarburs i energia nuclear.
  
Finalment, la disposició transitòria quarta de l'Estatut d'Autonomia de la Comunitat Valenciana i el Reial Decret 4.015/1982, de 29 de desembre, regulen la forma i les condicions a què han d'ajustar-se els traspassos de funcions i serveis de l'administració de l'estat a la Comunitat Valenciana.
  
Sobre la base d'aquestes previsions constitucionals, estatutàries i legals, es procedeix a realitzar el traspàs de funcions i serveis en matèria d'instal·lacions radioactives de segona i tercera categories a la Comunitat Valenciana.
  
B) Funcions que assumeix la Comunitat Valenciana i identificació dels serveis que es traspassen.
  
Es traspassen a la Comunitat Valenciana, les funcions i els serveis del Ministeri d'Indústria i Energia, regulades per les Lleis 25/1964, de 29 d'abril, i 15/1980, de 22 d'abril, i altres disposicions que les desenvolupen, relatives a instal·lacions radioactives de les categories segona i tercera de les esmentades en la Llei 15/1980, i també les referents als aparells de raigs X amb fins de diagnòstic mèdic.
  
Entre el Ministeri d'Indústria i Energia i els òrgans competents de la Comunitat Valenciana s'establiran els adequats mecanismes de col·laboració per a una mútua informació i correcta gestió de les funcions i serveis respectius.
  
C) Béns, drets i obligacions que es traspassen.
  
En el termini d'un mes des de la publicació del reial decret que aprova aquest acord es firmaran les corresponents actes d'entrega i recepció dels béns mobles, i detectors de radiació existents en el Ministeri d'Indústria i Energia i altre material inventariable, relatius als serveis traspassats.
  
D) Valoració definitiva de les càrregues financeres dels serveis que es traspassen.
  
1. La valoració definitiva del cost efectiu que, en pessetes de 1996, correspon als serveis traspassats a la Comunitat Autònoma s'eleva a 968.939 pessetes.
  
2. El finançament, en pessetes de 1999, que correspon al cost efectiu anual és la que es recull en la relació número 1.
  
3. El cost efectiu que figura detallat en els quadres de valoració de la relació número 1, es finançarà de la següent forma:
  
Transitòriament, fins que el cost efectiu es compute per a revisar el percentatge de participació de la Comunitat Autònoma en els ingressos de l'Estat, el cost total es finançarà mitjançant la consolidació en la Secció 32 dels Pressupostos Generals de l'Estat, dels crèdits relatius als distints components d'aquest cost, pels imports que es determinen, susceptibles d'actualització pels mecanismes generals previstos en cada Llei de Pressupostos.
  
Les possibles diferències que es produesquen durant el període transitori, a què es refereix el paràgraf anterior, respecte del finançament dels serveis transferits, seran objecte de regularització al tancament de l'exercici econòmic, mitjançant la presentació dels comptes i estats justificatius corresponents davant una comissió de liquidació, que es constituirà en el Ministeri d'Economia i Hisenda.
  
E) Documentació i expedients dels serveis que es traspassen.
  
L'entrega de la documentació i expedients dels serveis traspassats, es realitzarà en el termini d'un mes des de la publicació del Reial Decret pel qual s'aprova aquest acord.
  
F) Data d'efectivitat.
  
El traspàs de les funcions i serveis objecte d'aquest acord tindrà efectivitat a partir del dia 1 d'octubre de 1999.
  
I perquè conste, s'expedeix aquesta certificació.
  
Madrid, 21 d'abril de 1999.- Les secretàries de la Comissió Mixta: Rosa Rodríquez Pascual i Catalina Escuín Palop.
  
Relació número 1.
  
Cost efectiu del traspàs a la Comunitat Valenciana de les funcions i serveis en matèria d'instal·lacions radioactives de segona i tercera categories.
  
Pessetes de 1999.
  
Secció 20. Ministeri d'Indústria i Energia.
  
Servei 05-Programa 731F.
  
Aplicació pressupostària:
  
Capítol I: 1.190.923 pessetes.
  
Total cost efectiu: 1.190.923


Còpia Permalink ELI